
[bookmark: _GoBack]MIRAMON GUNEAREN MANTENTZE-ZERBITZUA (ERAIKUNTZA ETA INSTALAZIOAK) ETA LOGISTIKA-ZERBITZUA KONTRATATZEKO BALDINTZA TEKNIKO PARTIKULARREN AGIRIA (X25013 esp.)

1. KONTRATAZIOAREN XEDEA

Kontratazioaren xedea izango da Miramon Gunerako mantentze-zerbitzuak (eraikuntza eta instalazioak) eta logistika-zerbitzuak ematea, hurrengo ataletan adierazten diren xehetasunen arabera.

Kontratazioa esparru-akordioaren modalitatearen bidez izapidetzen da Gipuzkoako Foru Aldundiarentzat, IZFE SA sozietatearentzat eta Gipuzkoako Batzar Nagusientzat, eta horiek, esparru-akordioa formalizatu ondoren, dagozkien kontratu oinarrituak esleituko dituzte, akordio honetan ezarritako baldintzetan.


2. EMAN BEHARREKO ZERBITZUAK 

Kontratuak honako zerbitzu hauek ematea barne hartuko du:

- Mantentze-lanak (eraikuntza eta instalazioak): funtzionamendukoa, prebentiboa (legionelosia prebenitzeko eta kontrolatzeko plana gauzatzea barne, II. eranskinean zehaztua) eta zuzentzailea
- Miramongo lorategiak eta berdeguneak mantentzea eta Miramongo lurzati osoa urbanizatzea.
-  Aldaketak eta esku-hartze txikiak (eraikuntza eta instalazioak).
- Logistika: horniduren, materialen, ibilgailuen eta postaren kudeaketa, baita eraikinaren ohiko funtzionamendu lanak ere.


3. KONTRATUA GAUZATZEA

3.1. ORO HAR

Enpresa esleipendunak pertsona bat izendatuko du kontratuaren koordinatzaile edo kudeatzaile izateko, ingeniari-titulua duena (teknikaria, goi-mailakoa edo baliokidea).

Kontratuari atxikitako langileen balio-aniztasuna lehenetsiko da, funtzio desberdinak behar bezala bete ahal izan ditzaten.

Enpresa esleipendunak nahitaez bete beharreko araudia eta une bakoitzean gauzatzen duen jarduerari aplika dakizkiokeen jardunbide egokiak errespetatu eta garatuko ditu, alderdi teknikoei, administratiboei, ingurumenari, laneko arriskuen prebentzioari eta abarri dagokienez. Horregatik, bere kargura egin beharko ditu langileen artean beharrezkoak diren prestakuntza-ikastaroak, gai horiei buruzko ezagutzak eguneratuta izateko. Ildo horretan, Legionella Prebenitzeko eta Kontrolatzeko Planean (TEEP) jasotako tratamendu-programari dagokion jarduera egiten duten langileek, ekainaren 25eko 830/2010 Errege Dekretuaren 4. artikuluan ezarritakoa alde batera utzi gabe, 2. mailako lanbide-kualifikazioari dagokion profesionaltasun-ziurtagiria izan beharko dute, legionella eta beste organismo kaltegarri batzuk ugaltzeko eta aerosolizazio bidez barreiatzeko arriskua duten instalazioen mantentze-lan higieniko-sanitarioari buruzkoa (SEA492_2) (hau Lanbide Kualifikazioen Katalogo Nazionala osatzen duen urriaren 1eko 1223/2010 Errege Dekretuan jasotzen da, zeinak Segurtasuneko eta Ingurumeneko lanbide-arloan hiru lanbide-kualifikazio ezartzen dituen), edo kualifikazio horretan ezarritako prestakuntzari dagozkion konpetentzia-unitateak egiaztatzen dituen profesionaltasun-ziurtagiri bat. 2028ko urtarrilaren 1era arte onartuko dira, 487/2022 Errege Dekretuaren hirugarren xedapen iragankorraren arabera, otsailaren 7ko SCO/317/2003 Aginduan jasotako aprobetxamendu-ziurtagiriak. Agindu horren bidez, legionelosi-arriskua duten instalazioen mantentze-lan higieniko-sanitarioak egiten dituzten langileentzako prestakuntza-ikastaroak – hasierakoak zein berritzekoak – homologatzeko prozedura arautzen da. Aldi horretan, profesionaltasun-ziurtagiria lortzeko ikastaroak egingo dira.

Enpresa esleipendunaren erantzukizuna izango da Industria eta Merkataritza arloan eskumena duen administrazioak eskatutako dokumentu guztiak jabetzaren izenean aurkeztea.

Enpresa esleipendunak manipulatu edo garraiatu dezakeen dokumentazioaren segurtasuna zainduko du, eta bertan jasotako datuen zuhurtzia izango du. Datu horiek datuen babesari eta informazioaren segurtasunari buruzko araudiaren arabera babestuta daude.


3.2. MIRAMON GUNEAREN MANTENTZEAREN ETA LOGISTIKAREN KONTRATUAREN IRISMENA, LANTALDEA, TRESNAK ETA BITARTEKO OSAGARRIAK

Honako hau da esparru-akordio honen prezioaren zati finkoan sartuta dagoen Miramon konplexuaren mantentzea, ohiko funtzionamendurakoez gain:

· ERAIKINA: kontzeptu honek eraikinaren arkitektura eta eraikuntza-elementuak biltzen ditu.

· Prebentziozko mantentze-lanak:
· Materialak: ez daude sartuta (fakturazio bereizia, eskaintzaren arabera), eraikuntza-elementuak mantentzeko kontsumigarri txikiak izan ezik (erremintak, finkapenak, kolak eta itsasgarriak, koipeak eta olioak, produktu garbigarriak edo iragazgaizleak, etab.).
· Eskulana: sartuta dago (II. eranskinean jasotako prebentziozko mantentze-lanen gutxieneko protokoloaren arabera)

· Mantentze zuzentzailea (ohikoa, erabilera normalaren ondoriozkoa):
· Materialak: ez daude sartuta (fakturazioa aparte, eskaintzaren arabera)
· Eskulana: barne, ohiko ordutegiaren barruan egiten denean. Ez da kontuan hartuko langile gehigarriekin edo ohiko ordutegitik kanpo egiten denean; kasu horretan, aparte fakturatuko da, eskaintzaren arabera.

· INSTALAZIOAK: I. eranskinean jasotako instalazioei (elektrizitatea, klimatizazioa, iturgintza, saneamendua, igogailuak, ahotsa eta datuak, etab.) dagokien zatia (zerrenda ez da zehatza).

·   Prebentziozko mantentze-lanak:
· Materialak: barne dago garbiketa-material txiki guztia, osagai mekaniko eta elektriko txikiak, eta instalazioetako eta eraikuntza-elementuetako kontsumigarriak (olioak, koipeak, garbiketa-produktuak eta -tresnak, junturak, uhalak, iragazkiak, pilotuak, fusibleak, tefloia, zinta itsasgarria, produktu desugertzaileak, desinkrustatzaileak eta deshidratatzaileak, etab.). Ez dira sartzen luminariak eta ordezko piezak. 
· Eskulana: sartuta dago (II. eranskinean jasotako prebentziozko mantentze-lanen gutxieneko protokoloaren arabera)

· Mantentze zuzentzailea (erabilera normalaren ondoriozkoa):
· Materialak: ez daude sartuta (fakturazioa aparte, eskaintzaren arabera)
· Eskulana: barne, ohiko ordutegiaren barruan egiten denean. Ez da kontuan hartuko langile gehigarriekin edo ohiko ordutegitik kanpo egiten denean; kasu horretan, aparte fakturatuko da, eskaintzaren arabera.

· LORATEGIAK, BERDEGUNEAK ETA URBANIZAZIOA: kontzeptu honek berdeguneak eta gune urbanizatuak biltzen ditu, bai Miramon konplexuaren perimetro-itxituraren barruan (eremu mugatua), bai haren kanpoaldean (sarbide eta erabilera publikoko eremua), eta enpresa esleipendunaren erantzukizuna da bi eremuak mantentzea. Era berean, barne hartzen ditu barruko solairuak eta patioak mantentzea eta II. eranskineko A.2.2.atalean zehaztutako lan guztiak. 

Prezioaren zati finkoan sartzen dira, halaber, LOGISTIKA lanak, plegu honen 3.3.2 atalean adierazitakoaren arabera.

Mantentze-lan zuzentzaileetan, bai eraikinaren bai instalazioen aldaketa eta esku-hartze txikietan, aparteko ordutegiko materialak eta eskulana bereiz fakturatuko dira, eskainitako prezioak eta deskontuak aplikatuta.

Enpresa esleipendunaren kontura izango dira zerbitzua gauzatzeko behar den tresnan eta ekipamenduan egindako inbertsioak, eraikinaren instalazioak eta arkitektura mantentzeko beharrezkoak diren eskailerak, aldamioak, jasogailuak eta garraio-elementuak barne.

Enpresa esleipendunak ekipamendu informatikoa eta softwarea jarri beharko ditu eraikinaren eta instalazioen mantentze-lanak kontrolatzeko eta kudeatzeko, eta beharrezko inbertsioa bere kontura izango da. Kasu horretan, zer sistema edo aplikazio emango duen adierazi beharko du, bere ezaugarriekin, bai eta hornitzailearen zer ziurtagiritan homologatzen den lizitatzailea hura instalatu eta erabiltzeko. Ezarri beharreko ordenagailuz lagundutako mantentze-lanen kudeaketa-programak web-ingurunean jardungo du, eta, horrela, Aldundiko zerbitzu teknikoek (Zerbitzu Orokorrak eta Arkitektura Zerbitzua), eraikina kudeatzeaz eta mantentzeaz arduratzen direnek, zereginen bilakaera gainbegiratu ahal izango dute.

Enpresa esleipendunak lokal bat izango du Miramon konplexuan, baita zerbitzua emateko altzariak ere, eta altzariak eta energia- eta ur-kontsumoak Aldundiaren kontura izango dira.

Zerbitzua emango duten langileen taldeko kideetako bat taldeko buru izendatuko da, eta hura izango da eraikinaren eguneroko kudeaketan lehentasunezko solaskidea.

Kontratuaren koordinatzailea edo kudeatzailea solaskidea izango da harekin lotutako beste gai guztietarako (zerbitzua ematea, kalitate-mailak, gorabeherak, fakturazioa, etab.).

Langileak behar bezala uniformatuta egongo dira.

Lizitatzaileak premiazko gorabeherei erantzuna emateko 24 orduko zerbitzua izango du, eraikinean langilerik ez dagoenean sor daitekeen edozein gorabeherari erantzuteko.

3.3. MIRAMONGO GUNEKO ERAIKINEKO MANTENTZEA ETA LOGISTIKA

3.3.1. MANTENIMENDUA (ERAIKINA ETA INSTALAZIOAK)

Miramon Gunearen mantentze konduktiboa, prebentiboa eta zuzentzailea da, bai eraikuntzari dagokionez, bai instalazioei dagokienez.

Mantentze konduktibo edo funtzionamendukoa da instalazioak berrikusteko, gainbegiratzeko, doitzeko, martxan jartzeko eta gelditzeko, aldagaiak neurtzeko eta antzeko beste batzuk egiteko zereginen multzoa, langileen erronden eta kontrol informatikoaren bidez egin behar direnak, instalazioen funtzionamendu segurua, efizientea eta eraginkorra ziurtatzeko.

Prebentziozko mantentze-lantzat hartzen da segurtasuna, prestazioak eta energia-efizientzia mantentzeko eta elementuen bizitza erabilgarri egokia lortzeko planifikatutako zereginen multzoa. Kontzeptu horren barruan bi zeregin mota sartzen dira:

· Legezko mantentze prebentiboa: Instalazio edo elementu bakoitzerako indarrean dagoen araudiaren arabera nahitaez egin beharreko eragiketak. Dagozkion aldizkako ikuskapen ofizialen egutegiaren kontrola sartzen da.

· Prebentziozko mantentze-lan espezifikoak: fabrikatzailearen aginduen edo eraikinaren eta haren instalazioen erabilera-esperientziaren arabera gomendatutako gauzatze-eragiketak edo eraikuntza-elementuak mantentzeko jardunbide egokiak.

Eraikinaren zati hauen prebentziozko mantentze-lanak egingo dira (zerrenda ez da zehatza):
· Egitura eta zimenduak
· Estalkiak
· Fatxadak
· Kanpoko arotzeria (beirateria barne)
· Barne-partizioak (beirateria barne)
· Barruko arotzeria
· Horma eta sabaietako barne-estaldurak
· Zoruen eta eskaileren estaldurak
· II. eranskineko A.2.1 atalean jasotako gainerako eraikuntza-elementuak.

Instalazio hauen prebentziozko mantentze-lanak egingo dira (zerrenda ez da zehatza):
· Iturgintza- eta saneamendu-instalazioak, tresna sanitarioak eta txorrotak
· UBS eta GKUH instalazioa (legionelosia prebenitzeko eta kontrolatzeko plana barne)
· Berokuntza-instalazioa
· Klimatizazio-instalazioa
· Instalazio elektrikoa: GT (transformazio-zentroa barne) eta BT
· Barruko eta kanpoko argiztapen normala eta segurtasunekoa
· Ahots- eta datu-sarea
· Ate automatikoak
· Tximistetatik babesteko instalazioa
· Suteak itzaltzeko instalazioa: sute-aho ekipatuak eta su-itzalgailuak
· Agiri honen I. eranskinean adierazitako eraikineko gainerako instalazioak, berariaz baztertuta ez badaude.

Prebentziozko mantentze-lanetan, agiri hauen II. eranskinean jasotzen diren gutxieneko jarduerak sartuko dira. Lizitatzaileak prebentziozko mantentze-lanen programa hobetu ahal izango du.

Nolanahi ere, instalazio bakoitzerako indarrean dauden erregelamendu teknikoek eskatutakoa bete beharko da. Kontratua garatu bitartean araudi horiek aldatzen badira, enpresa esleipendunak eskakizun berrietara egokitu beharko ditu mantentze-planak, hargatik eragotzi gabe dagokion konpentsazio ekonomikoa, positiboa edo negatiboa.

Prebentziozko mantentze-lanetan, urtean behin aldamio edo jasogailu sistema bat jarriko da Batzar Nagusien hemizikloko sabaiko instalazioak mantentzeko, kontratu honen eta bertan sartzen ez direnen mantentze-lanak egiteko.

Mantentze-lanetatik kanpo geratzen dira instalazio hauek:
- Igogailuak
- Segurtasun-instalazioak: intrusioa, bideo-zaintza eta sarbideen kontrola
- Suteak automatikoki detektatu eta itzaltzeko instalazioa
- Ikus-entzunezko ekipamendua
- Eguzki-instalazio fotovoltaikoa

Enpresa esleipendunak lehen aipatu ez diren eta bere kontratuan sartuta ez dauden instalazioen mantentze-lanak koordinatuko ditu.

Enpresa esleipendunak azkenean ezartzen den prebentziozko mantentze-lanen programako jarduera guztiak egin beharko ditu, gutxienez agiri honetan jasotakoak kontuan hartuta.

Mantentze zuzentzailea da matxurak konpontzea, elementuak balio-bizitzaren amaieragatik ordeztea, elementuak edo ekipoak birjartzea, zoru eta sabai aizunen banaketan aldaketa puntualak egitea, entxufeak eta telefonoak jartzea, etab.

Mantentze zuzentzaileko lanak egingo dira ezarritako ordutegiaren barruan. Kontratuari esleitutako giza baliabideekin ordutegiaren barruan egin ezin diren mantentze zuzentzaileko lanak aparte fakturatuko dira, lizitazio honetan eskainitako baldintzetan, hau da, eskainitako ordutegi-tarifen eta materialen PSP prezioaren gaineko deskontuen arabera.

Enpresa esleipenduna arduratuko da esparruko instalazio guztiek unean-unean indarrean dagoen araudian ezarritako arauzko kontrolak eta egiaztapenak behar bezala gainditzen dituztela ziurtatzeaz.

Jabetzak uneoro eskatu ahal izango ditu eraikinaren funtzionamendurako eta/edo segurtasunerako garrantzi berezia duten zati edo instalazioen prebentziozko mantentze-lanen programa egin izana justifikatzeko txostenak (adibidez: talde elektrogenoa, transformazio-zentroa, etab.).

Enpresa esleipendunak gertatzen diren gorabehera eta matxura garrantzitsu guztien berri emango dio zuzendaritza teknikoari, eta, premiazko konponketen kasuan izan ezik, konponketen balorazio ekonomikoa aurkeztu beharko du, onar dezan.

Esparruko instalazioak gelditzea dakarten eragiketak edo konponketak jabeek adierazitako ordutegietan egingo dira, ezinbesteko kasuetan izan ezik.

Enpresa esleipenduna arduratuko da mantentze-lanetan sortutako hondakin guztiak behar bezala kudeatzeaz. Bereziak ez diren hondakinak (papera, kartoia, plastikoa, metalak, etab.) gaika biltzeko guneetan utziko dira. Enpresa esleipendunak kudeatuko ditu hondakin bereziak, hondakinen kudeatzaile baimenduen bidez. Urtero, mantentzaileak kudeatutako hondakinen zerrenda eta egiaztagiriak aurkeztuko ditu. Hondakin horiek kudeatzeko kostuak enpresa esleipendunak ordainduko ditu.

Enpresa esleipendunak bezeroari lagunduko dio Larrialdi Planak sute, ebakuazio eta abarren simulakroei eta benetako egoerei buruz zehazten dituen jarduketa guztietan, eta behar diren erremintak eta baliabideak jarriko ditu.

Esleipendunaren erantzukizuna izango da, kontratuaren zuzendaritza teknikoak hala irizten dionean, kanpoko enpresek eta organismo ofizialek eraikinetan egiten dituzten ikuskapenetan laguntzea, kontrolatzea eta jarraipena egitea.

3.3.2. MANTENTZE-LANAK (BERDEGUNEAK ETA URBANIZAZIOA) 

Mantendu beharreko eremua Gunearen instalazioen perimetro-itxituraren barruan (eremu mugatua) nahiz kanpoan (sarbide eta erabilera publikoko eremua) dago, eta enpresa esleipendunaren erantzukizuna da bi eremuak mantentzea. Era berean, barne hartzen ditu barruko landareak eta patioak mantentzea, bai eta II. eranskineko A.2.2 atalean zehaztutako lan guztiak ere. Garatu beharreko zereginak honako hauek dira:


Garbiketa: Eremu osoa garbi mantendu behar da, bai urbanizatutako edo zolatutako eremuak, bai berdeguneak. 
Ureztatzea: Berdegune guztiak eta patioetan dauden landareak ureztatu egingo dira, beharren arabera 
Soropila moztea eta kentzea: Belardi-eremuetan eta belar-ezpondetan soropila moztu eta biltzea. Eragiketa kritikoa denez eta baldintza klimatikoek baldintzatzen dutenez, bi aldi bereizi dira, eta horietan intentsitate desberdinarekin lan egin beharko da (apirila-urria/azaroa-martxoa).
Zuhaixka- eta zuhaitz-guneak jorratzea eta tartekatzea: eskuz jorratzea eta aitzurtzea, zuhaitzen eta zuhaixken azpiko zonak landare arrotzik gabe eta landare-osasungarritasuneko baldintza onetan mantentzeko.
Eskuzko eskarda eta geotestila egokitzea: landaretzarik gabeko eremuetan edo landaretza kontrolatua duten eremuetan sortzen diren belarkiak eskuz kentzea. Denboraren poderioz belarkiak ernetzen dira, eta ez dira nahi izaten. Era berean, lurra ukitzen duen sare geotestila duten eremuak izan ohi dira, ernetzea eragozteko. Lan horietan, sare horien zati hondatuak berrikusi eta konpondu beharko dira.
Zuhaixkak inaustea: eraketa eta kontserbazioa. Zuhaixkak inausteko aldizkako lanak barne hartzen ditu, bai landarearen hasierako estadioetako eraketa-inausketa (landarearen mantentze normala zailtzen duten gehiegizko altuerak eta dentsitateak saihestea), bai landarearen kontserbazioa, behin tamaina eta bolumen egokira iritsita.
Zuhaitzak inaustea: eraketa, saneamendua eta segurtasuna. Zuhaitzetan adarrak inausteko lanak barne hartzen ditu, bai eraketan, bai saneamenduan, zuhaitzaren hazkundea, altuera eta bolumena kontrolatuta edukitzeko eta, horrela, ingurune normal batzuen bidez kontserbazio-lanak egin ahal izateko. Segurtasun-inausketa barne hartzen du, erori edo aska daitezkeen eta erabiltzaileen eta oinezkoen segurtasunari eragin diezaioketen zuhaitz-zatiak kentzeko.
Soropila aireztatzea eta aratzea: Soropila aireztapen-baldintza onetan mantentzea da helburua, istiltzea eta, ondoren, gaixotasunak garatzea saihesteko.
Ongarritzea: landarearen garapen normal eta egokirako ongarriak ematea. Landarediaren beharren analisia eta, ondorioz, ongarritzea barne hartzen ditu.
Eskarda kimikoa: Landaredi arrotzak eta berezko germinazioak kentzea berdeguneetan, ingurumena errespetatzen duten tratamendu kimiko egokien bidez.
Landaretza exotiko inbaditzailea kentzea: esparruan ager daitezkeen espezie inbaditzaileak berehala tratatzea, bai fisikoki bai kimikoki, berdeguneetan, bai zolatutako eremuetan. Tratamendu kimikoen aurretik, tratamendu goiztiarra eta kanporatze fisikoa nagusituko dira. Arreta berezia jarri behar zaie espezie hauei: Cortaderia selloana, Buddleja davidii eta Fallopia japonica, hargatik eragotzi gabe GFAko flora-zerbitzu teknikoek exotikotzat eta inbaditzailetzat jotzen duten beste edozein espezie.
Tratamendu fitosanitario prebentiboa: Metodo eta sistema arretatsuak erabiliko dira ingurumenarekin, eta fitopatologia ohikoenen garapena prebenituko da, tratatutako landarediaren arabera.
Tratamendu fitosanitario zuzentzailea: mantentze honetan sartutako edozein landare-elementutan fitopatologiak unean-unean edo oro har agertzen badira, tratamendu egokia aplikatu beharko da fitopatologia detektatzen denetik 2 aste baino gutxiagoko epean.
Barruko landareak inaustea eta egokitzea: Batzar Nagusien instalazioetan dauden landareen garbiketa- eta eraketa-inausketa egitea.
Loreontzien errotazioa eta birkokapena: landareen hazkunde irregularra ikusten bada, Batzar Nagusien instalazioetan dauden loreontzien kokapen hobea bilatuko da.
Substratua: mugitzea, zati bat berritzea eta ekarpena egitea. Loreontzien gainazaleko zarakarra (halakorik balego) haustean datza eta substratu berriaren aldizkako ekarpena.
Tratamendu herbizida eta musgizida (berdexkaren aurkakoa): aire zabalean zolatutako eremuetan berdexka ez ezartzeko lanak hartzen ditu barne, baita zoladuraren juntura guztietan eta zoladuraren eta paramentu bertikalen arteko elkarguneetan belarkien ernetzea ekiditea ere.
Landare-hondakinak sortzen dituen edozein lan eginez gero, baimendutako kudeatzaileari eraman behar zaizkio.

3.3.3. ALDAKETAK ETA ESKUHARTZE TXIKIAK (ERAIKINA ETA INSTALAZIOAK)

Kontratuan eraikina erabiltzen duten hiru entitateetako batek eska ditzakeen eraikinaren eta instalazioen aldaketak eta esku hartze txikiak ere sartu dira (agiri hauetako 1. atala).

Aldaketa eta esku hartze txiki horiek idatziz eskatu beharko dizkiote Batzar Nagusiek eta IZFEk Foru Aldundiari, eta ezingo dira gauzatu Lurralde Antolaketako Zuzendaritzaren berariazko baimenik gabe.

Guneko entitate erabiltzaileek eskatutako aldaketen eta esku hartze txikien finantzaketa beren kargu izango da, zuzenketako mantentze lanetarako ezarritako tarifen arabera. Hobekuntza, aldaketa eta esku hartze handi samarrak egin behar izanez gero, lan horiek beste enpresa edo gremio batzuk egitea erabakitzeko eskubidea izango du Gipuzkoako Foru Aldundiak.

3.3.4. LOGISTIKA

3.3.4.1. FORU ALDUNDIAREN BILTEGI ETA POSTA ZERBITZUA

	Egiteko hauek egingo ditu:

· Eraikinean sartzen den posta hartzea.
· Sartzen den korrespondentzia sailkatzea, entitateetan eta zerbitzuetan banatzeko.
· Entitateetan eta zerbitzuetan barne korrespondentzia banatu eta jasotzea. Egunero bi ibilaldi egingo dira.
· Kanpora ateratzekoa den korrespondentzia sailkatzea, kanpoko bilketa zerbitzuan entregatzeko. Korrespondentzia Foru Aldundiko Posta Zerbitzu zentralera eramango du kanpoko zerbitzu horrek, zeina ez baita sartzen kontratu honetan.
· Hornitzaileen hornidurak hartzea: salgaiak hartu, egiaztatu eta biltegian sartu.
· Zerbitzuetan egiten diren hornidura-eskaerak jaso, bideratu eta entregatzea.
· Kontsumigarrien biltegiko eskabideak eta stocka kudeatzea.
· Altzarien eta ekipamenduen biltegia kudeatzea.
· Garbiketako langileek jasotako zabor poltsak egunero zerbitzu publikoko bilketa puntura ateratzea.
· Altzariak eta ekipamenduak eraikinaren barruan lekuz aldatzea.
· Bilera-gelak eta erabilera anitzeko gelak prestatzea (altzariak, osagarriak eta ikus-entzunezkoak). Kontratuaren xedea ez bada ere, ikus-entzunezko ekipoak manipulatu eta behar bezala funtzionatzen dutela egiaztatuko dute aretoak prestatzen dituzten bakoitzean, gorabehera txikiak konponduz eta konpondu ezin den edozein akats edo matxura Zerbitzu Orokorrei jakinaraziz.
· Pool-ibilgailuak prest jartzea (8-10 unitate): garbitzea eta oinarrizko mantentze-lanak egitea (mailak, argiak eta abar egiaztatzea). Zerbitzu hori Bide Azpiegituren eta Lurralde Estrategiaren Saileko flota-arduradunarekin koordinatuko da, eta hark gainbegiratuko du zerbitzua, eta kanpoko tailerretan ibilgailuak mantentzeaz arduratuko da, beharrezkoa denean. Ibilgailuek sortutako gastu guztiak (erregaia, mantentze-lanak, IAT, etab.) Aldundiaren kontura izango dira, ibilgailuak garbitzea izan ezik, hori enpresa esleipendunaren kontura izango baita.
· Eraikineko jarduera aurrera eramateko behar diren beste egiteko batzuk.
	

3.3.4.2. IZFEren POSTA ZERBITZUA

	Zeregin hauek izango ditu:

· Eraikinaren sarreran posta jasotzea
· Sartzen den posta sailkatzea eta dagokion entitate eta zerbitzuetan banatzea
· Entitate eta zerbitzuetatik ateratzen den dokumentazioa sailkatzea, manipulatzea (tolestu, plastifikatu, gutun-azaletan sartu eta suntsitu) eta entregatzea.
· Postetxean eta Foru Aldundiaren egoitzetan posta eta zerrendak banatu eta jasotzea. Egunero ibilbide bat egingo da.
· Posta zerbitzurako bidalketak eta horrekin lotutako gastuak kudeatzea. Garraio agiriak egiaztatu eta bidalketak kudeatzea.
· Paperezko biltegiko materialak kudeatzea.
· Euskarri magnetikoak baliozkotzea eta eskuratzea, eta departamentuen lan ofimatikoak inprimatzea.


4. MANTENTZE-ZERBITZUAREN METODOLOGIA ETA ANTOLAMENDUA

Jarraian, oro har, mantentze-zerbitzuaren antolaketa deskribatzen da, sortu den moduan, eta lizitatzaileen erantzukizuna da zerbitzua garatzea eta, azkenik, esleipendun suertatzen denaren ardura berau gauzatzea eta abian jartzea.

4.1. Hasierako analisia

Enpresa esleipendunak eraikinaren eta instalazioen egoerari buruzko hasierako txosten bat egingo du, kontratua hasi eta gehienez ere 2 hilabeteko epean. Txostenean, mantendu beharreko instalazioen inbentarioa jasoko da. Txostenak hobetzeko proposamenak ere egingo ditu, segurtasunaren, prestazioen, instalazioen errendimenduaren, araudiaren, energia-efizientziaren eta abarren ikuspegitik.

4.2. Mantentze-zerbitzua ezartzea

Aurrekoarekin bat etorriko da denboran, eta hura planifikatzeko zereginen multzoa da. Mantentze-planaren irismena, gutxienez, araudiek ezartzen dutena izango da, eta, nolanahi ere, II. eranskinean jasotzen diren gutxieneko jarduerak jaso beharko ditu.

Kontratuaren koordinatzaileak aurreikusitako tresna informatikoa erabiliko du mantentze-programa abian jartzeko. Koordinatzaile horren eta esleipendunak izendatutako teknikarien hasierako bilerak deituko dira jabetzako zerbitzu teknikoekin, jarduketen berri emateko protokoloak, bilerak, txostenen formatuak eta abar ezartzeko. Fase horren iraupena 2 hilabetekoa izango da.

4.3. Mantentze-zerbitzuaren garapena

Jarduera normalizatua, hainbat alderdi kontuan hartuta: gidatzea, prebentziozko mantentze-lanak, mantentze-lan zuzentzaileak, abisuei erantzutea, aldizkako bilerak, parteak eta txostenak egitea, fakturazioa gainbegiratzea, etab.

Jabetzarekin astero egiten diren bilerak. Bilera horietan, jarraian adierazitako alderdien berri emango da, eta koordinatzaileak dagokion aktan jaso beharko du informazio hori:

• Gidatzean hautemandako gorabeherak eta gertatzen diren matxurak, bai eta dagokion konponketaren balorazio ekonomikoa ere.

• Prebentziozko mantentze-lanen eta mantentze-lan zuzentzaileen bilakaera, bai eta aste horretarako programatutako mantentze-lanen informazioa ere.

Fase honetan, hilean behin bilerak egingo dira enpresa esleipendunaren eta Arkitektura Zerbitzuak izendatutako jarraipen-teknikarien artean. Bilera horietan, kontratuak aldi horretan izan duen garapena azalduko da laburpen-txosten batean, 4.2 epigrafean definitutako alderdiak kontuan hartuta. Txostena bilera-eguna baino gutxienez 3 egun lehenago emango da.

Hileko txosten horiek alde batera utzita, sei hilean behin txosten bat emango da, eraikuntza-elementuei dagokienez. Txosten horretan jasoko dira prebentziozko eta zuzentzeko mantentze-lanak, gauzatuak eta egiteke daudenak, eta, hala badagokio, detektatutako patologien irismena zehaztuko da, baita gauzatutako edo gauzatzeke dauden konponbide teknikoak ere, horiek konpontzeko.

Urtero, eraikinaren mantentze-lanei buruzko balorazio-txosten bat idatziko da, gorabehera nagusiak laburtuta eta ondorio orokorrak azalduta. Era berean, txostenean jasoko dira eraikinetan egindako arauzko ikuskapenen dokumentu guztiak.

Aldaketarik izanez gero, instalazioen eta banaketen plano guztiak urtero eguneratuko dira, administrazio kontratatzaileari inolako kosturik eragin gabe.

4.4. Mantentze-zerbitzua amaitzea

Azken egoeraren txostena egingo da eta dokumentazio guztia eguneratuko da.


5. GIZA BALIABIDEAK

Lizitatzaileak giza baliabide hauek esleituko dizkio kontratuari gutxienez:

5.1. KONTRATUAREN KOORDINATZAILEA EDO KUDEATZAILEA

Enpresa esleipendunak kontratuaren koordinatzaile edo kudeatzaile bat izendatuko du, ingeniari-titulua duena (teknikaria, goi-mailakoa edo baliokidea). Kontratuarekin zerikusia duten gai guztietarako solaskidea izango da (zerbitzua, kalitate mailak, intzidentziak, fakturazioa eta abar.).

Gutxienez 5 urteko esperientzia egiaztatu beharko du instalazioen mantenimenduaren alorrean, instalazioen mantenimenduari lotutako ingurumen ezagutzak barne direla.

Eraikinean bertan eguneko 2 orduko dedikazioa izan beharko du gutxienez.

5.2. MANTENTZE-LANETAKO TEKNIKARIAK

Agintzen zaizkion gidatze-lanak eta mantentze-lan prebentiboak, zuzentzaileak eta logistikoak egingo ditu, betiere kontratuaren xedearekin lotura zuzena badute.

· MIRAMON GUNEAREN MANTENIMENDUA ETA FORU ALDIAREN LOGISTIKA:



	IDENTIFIKAZIOA
	KUALIFIKAZIOA
	GARATU BEHARREKO ZEREGIN NAGUSIAK
	Gutxieneko esperientzia lan baliokideetan
	Ordutegia lanegunetan 

	5.1
	Ingeniaria (Teknikaria, Goi-mailakoa edo baliokidea)
	Kontratua koordinatzea.
Solaskidetza.
	5 urte
	2 orduko presentzia egunean

	5.2.1
	Lehen mailako ofizial 1. Taldeko burua. Goi-mailako LHko prestakuntza instalazioak eta eraikinak mantentzearekin lotutako espezialitateetan. 2. mailako lanbide-kualifikazioari dagokion profesionaltasun-ziurtagiria, legionella eta beste organismo kaltegarri batzuk ugaltzeko eta aerosolizazio bidez barreiatzeko arriskua duten instalazioen mantentze-lan higieniko-sanitarioari buruzkoa (SEA492_2).*
	Mantentze konduktiboa, prebentiboa eta zuzentzailea.
Logistikari laguntzea.
Solaskidetza.
	5 urte
	7:30 – 15:00

	5.2.2
	Lehen mailako ofizial 1. Taldeko burua. Goi-mailako LHko prestakuntza instalazioak eta eraikinak mantentzearekin lotutako espezialitateetan. 2. mailako lanbide-kualifikazioari dagokion profesionaltasun-ziurtagiria, legionella eta beste organismo kaltegarri batzuk ugaltzeko eta aerosolizazio bidez barreiatzeko arriskua duten instalazioen mantentze-lan higieniko-sanitarioari buruzkoa (SEA492_2).*
	Mantentze konduktiboa, prebentiboa eta zuzentzailea.
Logistikari laguntzea.
	5  urte
	9:00 – 14:00
15:00 – 18:00

	5.2.3
	Peoi espezialista. Oinarrizko Lanbide Heziketa, OHO, DBH edo baliokidea.
	Logistika. 
Mantentze-lanetarako laguntza.
	3  urte
	7:30 – 15:00


* Legionella eta beste organismo kaltegarri batzuk ugaltzeko eta aerosolizazio bidez barreiatzeko arriskua duten instalazioen mantentze-lan higieniko-sanitarioari buruzko 2. mailako profesionaltasun-ziurtagiria (SEA492_2) urriaren 1eko 1223/2010 Errege Dekretuan jasotakoa izango da (errege-dekretu horren bidez, Lanbide Kualifikazioen Katalogo Nazionala osatzen da). Horretarako, Segurtasuna eta Ingurumena lanbide-arloari dagozkion hiru lanbide-kualifikazio ezarriko dira, edo lanbide-ziurtagiri bat, kualifikazio horretan ezarritako prestakuntzari dagozkion konpetentzia-atalak egiaztatzen dituena. 2028ko urtarrilaren 1era arte onartuko dira, 487/2022 Errege Dekretuaren hirugarren xedapen iragankorraren arabera, otsailaren 7ko SCO/317/2003 Aginduan jasotako aprobetxamendu-ziurtagiriak. Agindu horren bidez, legionelosi-arriskua duten instalazioen mantentze-lan higieniko-sanitarioak egiten dituzten langileentzako prestakuntza-ikastaroak – hasierakoak zein berritzekoak – homologatzeko prozedura arautzen da. Aldi horretan, profesionaltasun-ziurtagiria lortzeko ikastaroak egingo dira.

· LOGÍSTICA IZFE:


	IDENTIFIKAZIOA
	KUALIFIKAZIOA
	GARATU BEHARREKO ZEREGIN NAGUSIAK
	Gutxieneko esperientzia lan baliokideetan
	Ordutegia lanegunetan 

	5.3
	Peoi espezialista. Oinarrizko Lanbide Heziketa, OHO, DBH edo baliokidea.
	Logistika

	2 urte
	7:30 – 15:00



5.3. ZUZENDARITZAKO, IKUSKAPENEKO ETA LAGUNTZAKO LANGILEAK

Enpresa lizitatzaileak behar adina langile izango ditu zuzendaritza-, gainbegiratze-, koordinazio- eta laguntza-lanak egiteko, bai atxikitako pertsonak aldi baterako ordezteko, bai zerbitzua unean-unean indartzeko.


6. ENPRESA LIZITATZAILEEN EGIAZTAGIRIAK

Enpresa lizitatzaileek edo, hala badagokio, instalazio espezifikoak mantentzeko azpikontratatuko dituzten enpresek akreditatuta egon beharko dute akreditazio espezifikoa behar duten instalazioak mantentzeko, eta, beraz, eskaintzaren 1. gutun-azalean (administrazio-dokumentazioa) adierazi edo egiaztatu beharko dute jarduerarako gaikuntza dutela, espezialitate hauetan:

· Eraikinetako instalazio termikoen instalatzailea*
· Eraikinetako instalazio termikoen mantentzailea*
· Hotz-instalatzailea*
· Behe-tentsioko elektrizitate-instalatzailea*
· Hondakinen ekoizle gisa erregistratua*
· Iturgintzako instalatzailea
· Gas-instalatzailea
· Petrolio-produktu likidoen instalatzailea
· Goi-tentsioko elektrizitate-instalatzailea
· 2. kategoriako presio-ekipoen instalatzailea
· 2. kategoriako presio-ekipoen konpontzailea
· EAEko Establezimendu eta Zerbitzu Bioziden Erregistro Ofiziala

* ikurra duten espezialitateei dagozkien ziurtagiriek enpresa lizitatzailearenak izan beharko dute. Gainerakoak enpresa berarenak edo enpresak jarduera horiek gauzatzeko azpikontratatzeko konpromisoa hartzen duen beste enpresa batzuenak izan daitezke.
                 


7.  INSTALAZIOAK BISITATZEA

Enpresa interesdunek instalazioak bisitatzeko aukera izango dute, eta horretarako, Foru Aldundiak, bisita gidatu bat eskainiko die.

Bisita gidatua astelehen batean izango da; zehazki, lizitazio iragarkia profilean argitaratu eta 15 egun naturalen ondoko lehen astelehenean, goizeko 10:00etan. Jaieguna balitz, hurrengo lanegunera aldatuko litzateke.

Bisita horretatik kanpo ez da beste eskaerarik onartuko, eta ez da baimenik emango enpresak instalazioetan sartzeko.

Enpresa interesdunek, aldez aurretik, harremanetan jarri beharko dute Jon Ander Calafellekin (jcalafell@gipuzkoa.eus), bisitan parte hartzekoak direla baieztatzeko.


8. SEGURTASUNA ETA OSASUNA

Kontratistak nahitaez bete behar ditu Laneko Arriskuen Prebentzioari buruz indarrean dagoen legeriako aurreikuspenak. 

Kontratistaren ardurapekoak izango dira zerbitzua ematearen ondorioz zuzenean edo zeharka gerta edo etor litezkeen istripu, kalte, galera eta urraketak.

Enpresa esleitzaileak laneko arriskuen prebentzioaren alorrean Gipuzkoako Foru Aldundiak horretarako kontratatutako enpresak ezarritako jarraibideak kontuan izanik beteko ditu bere zereginak.


9. KONTRATUAREN ZUZENDARITZA TEKNIKOA

Mantentze lanen zuzendaritza (eraikina eta instalazioak), Gipuzkoako Foru Aldundiko Arkitektura Zerbitzuari dagokio.

Logistikarena, Gipuzkoako Foru Aldundiko Zerbitzu Orokorretako Zerbitzuari.


10. HIRU ENTITATEEK BERE GAIN HARTZEN DITUZTEN KONPROMISO EKONOMIKOAK

Esparru-akordio honetako hiru erakundeetako bakoitzaren konpromiso ekonomikoak AKPAn adierazitako lizitazioaren oinarrizko aurrekontuan eta esparru-akordioaren balio zenbatetsian islatzen dira, eta taula honetan laburbildu daitezke, eskematikoki:

Elementu KOMUNAK

	Elementu PRIBATIBOAK
(Entitate erabiltzaileak)

	
	
	
Foru Aldundia
	
Batzar Nagusiak
	
IZFE

PREBENTIBOAK

(instalazioen funtzionamenduzkoa barne)
	

Finkoa (GFAko Arkitektura Zerbitzua)

	
	

ZUZENKETAKOAK

	
Aldakorra 
(GFAko Arkitektura Zerbitzua)
	
Aldakorra

(Batzar Nagusiak)

	
Aldakorra

(IZFE)


	
ALDAKETAK

	Aldakorra
(GFAko Arkitektura Zerbitzua)

	Aldakorra
(GFAko departamentua)
(*)
	Aldakorra
(Batzar Nagusiak)
(*)
	Aldakorra
(IZFE)
(*)

	
LOGISTIKA

	---


	Finkoa
(GFAko Zerbitzu Orokorrak)
	---
	Finkoa (IZFE)


(*): Aldez aurretik, erabiltzaileak eskaera egin beharko du, eta Lurralde Antolaketako Zuzendaritzak berariazko baimena eman beharko du.

